EASONลุยขยายตลาดผลประกอบการปีนี้แจ่ม
บริษัทมั่นใจว่าผลการดำเนินงานในปี 2558จะดีกว่าปี 2557 และตั้งเป้าผลประกอบการในปี 2558จะต้องกลับไปใกล้เคียงกับช่วงปี 2556 ได้ ซึ่งการเติบโตของบริษัทจะมาจาก ทั้งตลาดในประเทศ และต่างประเทศ
14 เม.ย. 2558

“เพชรรัตน์ เอกแสงกุล” กรรมการผู้จัดการ บริษัท อีซึ่น เพ้นท์ จำกัด (มหาชน) หรือEASON เปิดเผยว่า ในปี 2558บริษัทตั้งเป้าหมายจะมีรายได้ใกล้เคียงกับปี 2556 ที่มีรายได้รวม 587.87 ล้านบาท แม้ว่าในปี 2557 บริษัทจะมีรายได้เพียง 472.96 บาท โดยการที่บริษัทจะกลับไปมีรายได้ใกล้เคียงกับช่วงปี 2556 จะมาจากการที่ปี 2558เป็นปีที่อุตสาหกรรมยานยนต์และธุรกิจของบริษัทกลับมาเป็นปกติ หลังจากชะลอตัวไปตั้งแต่ช่วง 2557ที่ผ่านมา ซึ่งปัจจุบันเริ่มเห็นคำสั่งซื้อของลูกค้าที่มีเข้ามา
สำหรับทิศทางผลประกอบการของบริษัทในไตรมาส 1/58  มองว่าน่าจะดี เพราะในช่วงเดือนมกราคมที่ผ่านมาเห็นสัญญาณคำสั่งซื้อของลูกค้าที่มีเข้ามา แม้ส่วนใหญ่จะเป็นงานเร่งด่วน แต่ก็ถือว่าลูกค้าเริ่มกลับมา ส่วนหนึ่งอาจเพราะว่าในปี 2557 ลูกค้าได้ชะลอการลงทุน เพราะอุตสาหกรรมยานยนต์มีทิศทางที่ไม่ดี หลังจากเติบโตขึ้นไปมากในช่วงปีที่มีนโยบายรถคันแรก ซึ่งเป็นตัวเร่งให้ยานยนต์เติบโต
โดยบริษัทมั่นใจว่าผลการดำเนินงานในปี 2558จะดีกว่าปี 2557 และตั้งเป้าผลประกอบการในปี 2558จะต้องกลับไปใกล้เคียงกับช่วงปี 2556 ได้ ซึ่งการเติบโตของบริษัทจะมาจาก ทั้งตลาดในประเทศ และต่างประเทศ ซึ่งปัจจุบันแม้รายได้หลักของบริษัทจะมาจากฐานลูกค้าในประเทศเป็นหลักประมาณ 90% ของรายได้ทั้งหมด แต่บริษัทก็ได้เริ่มรุกออกไปยังต่างประเทศแล้ว ซึ่งน่าจะเห็นผลได้ในช่วงปี 2558
“ปี 2558บริษัทตั้งเป้าว่าจะกลับไปมีผลประกอบการที่ใกล้เคียงกับช่วงปี 2556 ซึ่งเป็นผลประกอบการระดับปกติของบริษัท โดยมองปี 2558อุตสาหกรรมยานยนต์และธุรกิจของบริษัทกลับมาเป็นปกติ อีกทั้งการรุกตลาดต่างประเทศของบริษัทจะเริ่มเห็นผลได้ในช่วงปีนี้”
 

 
ขณะที่ตลาดต่างประเทศ ในส่วนของธุรกิจสีพ่นรถจักรยานยนต์นั้น บริษัทได้มีการเข้าไปลงทุนจัดตั้งโรงงานในประเทศเวียดนามและอินโดนีเซีย ซึ่งในประเทศเวียดนามจะเริ่มสร้างรายได้ให้แก่บริษัทตั้งแต่ปี 2557ที่ผ่านมา ส่วนที่อินโดนีเซีย คาดว่าจะเริ่มสร้างรายได้ในปี 2558 เพราะเริ่มดำเนินธุรกิจในช่วงปี 2558 นอกจากนี้ในส่วนของธุรกิจสีอุตสาหกรรม บริษัทได้มีการเข้าไปลงทุนตั้งสำนักงานในประเทศมาเลเซีย เพื่อเป็นฐานในการขยายกลุ่มลูกค้าของบริษัท
อนึ่ง การเข้าไปลงทุนในต่างประเทศ บริษัทได้ใช้เงินลงทุนไม่มาก เพราะเป็นช่วงแรกของการลงทุน ซึ่งส่วนใหญ่การลงทุนจะให้ความสำคัญกับบุคลากรเป็นหลัก รองลงมาจะเป็นเรื่องของอุปกรณ์ ซึ่งบริษัทมองว่าตลาดต่างประเทศ มีโอกาสโตได้อีกมาก ประกอบกับมีความคาดหวังของลูกค้าในต่างประเทศว่า จะต้องได้รับงานคุณภาพเดียวกับที่ทางบริษัททำในไทย ซึ่งบริษัทก็ตอบรับกับเงื่อนไขนี้ ทำให้มีลูกค้าแสดงความสนใจเข้ามามาก
สำหรับการจ่ายเงินปันผลของบริษัท ที่ผ่านมาได้มีการจ่ายปันผลมาอย่างต่อเนื่องตลอดหลายปี ซึ่งตามนโยบายบริษัทจะปันผลไม่น้อยกว่า 40% ของกำไรสุทธิหลังหักภาษีเงินได้นิติบุคคล (โดยมีเงื่อนไขเพิ่มเติม) ซึ่งล่าสุดเมื่อวันที่ 24 กุมภาพันธ์ 2558 ทางบริษัทได้มีการอนุมัติจ่ายเงินปันผลจากผลประกอบการปี 2557 ในอัตราหุ้นละ 0.12 บาท ซึ่งจะจ่ายปันผลในวันที่ 20 เมษายน 2558 โดยจะกำหนดรายชื่อผู้มีสิทธิได้รับปันผล (Record date) วันที่ 11 มีนาคม 2558 และปิดสมุดทะเบียนเพื่อรวบรวมรายชื่อผู้มีสิทธิได้รับปันผลตามมาตร 225 ของพระราชบัญญัติหลักทรัพย์และตลาดหลักทรัพย์
 
ทั้งนี้ ผลประกอบการของบริษัทในปี 2557 มีกำไรสุทธิอยู่ที่ 65.66 ล้านบาท ปรับตัวลดลงจากปีก่อนที่มีกำไรสุทธิอยู่ที่ 96.52 ล้านบาท โดยรายได้รวมสำหรับปี 2557 อยู่ที่ 472.96 ล้านบาท ลดลงเป็นจำนวนเงิน 81.79 ล้านบาท หรือ 14.74 % โดยกำไรสุทธิและรายได้ที่ปรับตัวลดลงเป็นผลมาจากการชะลอตัวของเศรษฐกิจที่สำคัญ เพราะอุตสาหกรรมยานยนต์ ไม่ว่าจะจากการบริโภคของสินค้า ทั้งรถจักรยานยนต์ และรถยนต์ภายในประเทศ มีผลกระทบต่อรายได้ของบริษัทอย่างมีนัยสำคัญ
ส่งผลให้รายได้จากการขายและบริหารจำนวนเงิน 452.11 ล้านบาท ลดลงเป็นจำนวนเงิน 76.71 ล้านบาท หรือลดลง 14.51% ซึ่งกำไรส่วนที่เป็นของผู้ถือหุ้นบริษัทใหญ่สำหรับปี 2557 มีจำนวนเงิน 65.66 ล้านบาท ลดลงเป็นจำนวนเงิน 30.86 ล้านบาท หรือลดลง 31.97% เมื่อเทียบกับงดเดียวกันของปีก่อน โดยทั้งหมดนี้เป็นผลของการลดลงของรายได้เป็นอย่างมาก